Wan de ke zîret û heywankarîye hê qedîyenê berê sînorî yê Kapikoyî seba roniştoxan çimeyêko esas ê debarî yo. La berê sînorî yê Kapikoyî adara 2020î ra nata janî ra semed girewte yo. Îstanbul, Anqara û Antalya ra ver bi Îranî seferan dest pêkerd la rixmê hende tedayan Wan de hukmatî ber anêkerd. Coka xeylêk kargehê turîzmî qefilîyayî.
Turîzmkarî vera rewşe nêrazîbîyayîşê xo mojnenê.
Turîzmkar Taylan Durmazî babete ercnaye û vat: ''Verî hetê mi de 70 kesî xebitîyayêne la semedo ke ber qefilîyaye yo ez verê îflasî de ya. Eke wina dewam bikero ez do şîrketa xo biqeflna. Wa vengê ma bêro eşnawitene.''
Mursel Kiyatmazo ke berê sînorî yê Kapikoyî de bazirganîye keno vat: ''Tirkîya de 39 berê sînorî estê û 36ê ci akerde yê. Ez fam nêkena ke çira hukmat wina keno.  Eke tedbîrî bigêrîyê ê eşkenê ber abikerê. Eke wina dewam bikero xeylêk kargehî do îflas bikerê. Tek çimeyê debarî zî do ma destî ra şoro.''
